Arranca la tercera edició de AlboraJazz amb un gran directe de Valmuz a la terrassa de la Casa de la Cultura
02 de juny de 2024

Un dels moments clau i més esperats de la vida cultural d'Alboraia ha tornat amb la seua tercera edició en gran. Alborajazz ha començat la seua marxa de 2024 amb un gran directe del quartet Valmuz a la terrassa de la Casa de la Cultura 'Peris Aragó', un escenari incomparable que ha destacat, fins i tot, el cantant de la banda.

I és que la seua música de jazz amb tocs de rock a gran volum, un ambient únic i unes vistes de l'horta han sigut el lloc triat, una vegada més, per a donar el tret d'eixida a aquest festival que no deixa de créixer any rere any.

L'alcalde d'Alboraia, Miguel Chavarría, i la regidora de Cultura, Conxa Villena, van donar la benvinguda al veïnat assistent. El primer va emmarcar la programació l'any Estellés, recitant un dels seus poemes, mentre que la segona va explicar els concerts que componen la tercera edició d'Alborajazz.

Per davant queda el gruix del festival, en el cap de setmana del 14-16 de juny. Eixe primer dia, a les 20.00 hores, Balabú Swing Band farà tremolar amb la seua música la Plaça de la Senyoria de Port Saplaya, un altre dels escenaris més bonics que acull el festival. El dia 15, a la mateixa hora, Voro García & The Trestones posarà en peus a La Patacona en la Plaça General Basset. Finalment, Agustín Carbonell 'El Bola', trio amb Javier Colina, portarà la música a la Plaça de la Constitució el 16 de juny, a les 19.30 hores.